Cosmin Matei a fost depistat pozitiv la un control antidoping efectuat după partida cu Universitatea Craiova, pe 4 februarie. De atunci, jucătorul lui Sepsi a mai evoluat în 6 întâlniri, iar una dintre adversare, FC Botoșani se gândește să profite de pe urma acestui caz și să câștige la "masa verde" meciul pierdut pe teren. Șansele acesteia sunt excluse, după cum explică fostul președinte ANAD, Cristi Balaj.
Actualul șef de la CFR Cluj spune că o inițiativă a celor de la FC Botoșani de a cere meci câștigat la "masa verde" cu Sepsi s-ar lovi de un eșec, dar și că mijlocașul Cosmin Matei (32 de ani) poate scăpa chiar de o sancțiune dacă-și demonstrează nevinovăția. Substanța găsită în corpul sportivului la proba A, "5-metilhexan-2-amină", sporește rezistența la efort.
"Este o substanţă specifică, sancţiunea maximă este de doi ani. În urma unei audieri, a unui proceduri unde jucătorul va fi invitat, suspendarea poate fi redusă. De obicei, proba B nu schimbă lucrurile. Până la urmă, concentrarea ar trebui să fie pe lipsa intenţiei şi a vinovăţiei. Să demonstreze că nu a avut intenţia de a lua acele substanţe, ca în cazul Simonei Halep.
Dacă se dovedeşte că nu a fost intenţie, suspendarea poate să se reducă la zero - opt luni. Poate chiar să scape de suspendare. Atunci când apar în comisii, sunt oameni care judecă. Dacă sportivul poate lămuri, orice este posibil. Nu are cum echipa să piardă rezultatul unui meci, chiar dacă a fost în competiţie. Pentru a se anula un rezultat, trebuie să fie cel puţin trei jucători depistaţi pozitiv (n.r. într-o echipă)", a comentat Cristi Balaj, actualul președinte al lui CFR Cluj, pentru fanatik.ro.
Dă vina pe educația fotbalstului
Fostul președinte al ANAD a mai dezvăluit că intenţia de dopaj e mai greu de demonstrat: "Sunt sigur că jucătorul va aduce argumente în favoarea lui. Aici e vorba de substanţă specifică, iar suspendarea este de doi ani. La Simona Halep a fost vorba de substanţă nespecifică şi sancţiunea porneşte de la 4 ani acolo. Este încadrată în grupa steroizilor. Gradul de vinovăţie poate să fie de trei feluri: ridicat, moderat şi încă unul…
Nu cred că jucătorii se pot dopa la noi. Sunt foarte multe teste, din păcate apar şi greşeli. Aceste greşeli reprezintă lecţii educative pentru ceilalţi. E foarte important să analizezi corect, să fii atent când iei suplimente. Să colaborezi cu medicul echipei", a încheiat Cristi Balaj.